Problema este că nici meteorologii şi nici premierul nu ştiu nimic despre vremea neobișnuit de rece care se va abate asupra României, aşa cum scrie în proiectul de ordonanţă iniţiat de Ministerul Finanţelor. Prin acest proiect, ce urmează să fie aprobat de Executiv, primăriile vor primi bani mai mulţi pentru a acoperi cheltuielile pe timp de iarnă.

„Prognoza meteorologică indică un proces de transfer al maselor de aer arctic în Europa, rezultând geruri anormale pentru perioada următoare”, se arată într-un document al Guvernului prin care este justificat un transfer de fonduri către primării pentru acoperirea costurilor generate de iarnă, relatează Mediafax.

„Potrivit prognozei meteorologice, va exista un proces de transfer al maselor de aer arctic în Europa, rezultând geruri anormale pentru perioada următoare, ceea ce va determina creşterea consumului prognozat de energie electrică şi termică pe perioada sezonului rece. În aceste condiţii există riscul ca autorităţile locale să nu poată asigura stocurile necesare furnizării în condiţii optime a agentului termic pentru populaţie pentru perioada friguroasă în anul 2013", se arată în nota de fundamentare a unei ordonanţe de urgenţă a Guvernului.

Prin această ordonanţă, Guvernul va transfera autorităţilor locale bani din Fondul de rezervă bugetară pentru plata arieratelor, costuri urgente pentru funcţionarea în perioada de iarnă şi alte cheltuieli, inclusiv salarii.

Meteorologul Meda Andrei a explicat la Digi24 că temperaturile vor mai scădea în zilele următoare, apropiindu-se încet-încet de valorile normale pentru această perioadă. Se vor înregistra maxime cuprinse între 5 și 12 grade, dar deocamdată ANM încă nu are datele pentru o prognoză pe termen lung, ci doar niște estimări pentru luna următoare.

Deocamdată, pentru următoarele săptămâni, nu se anunță anomalii din punct de vedere al minimelor, spune Meda Andrei. Nu este nimic anormal ca în România să fie ierni friguroase, a adăugat meteorologul.

În decembrie sunt așteptate temperaturi sub cele obișnuite numai în nordul țării, în restul țării fiind așteptate temperaturi apropiate de normal.

„În această iarnă este posibil să avem zile geroase, dar este greu de spus care vor fi acelea", a explicat Meda Andrei.

Contactat de Digi24, Ion Sandu, directorul ANM, a refuzat să comenteze ceea ce scrie în ordonanța de urgență a Guvernului.